फारवेस्ट पशुपति कप : फाइनलमा स्टार सिटी र इलाइट भिड्ने
धनगढी रंगशालामा सञ्चालन भइरहेको एनआरएनए छैटौं फारवेस्ट पशुपति कप–२०८० को उपाधिका लागि साविक विजेता स्टार सिटी युवा क्लब र इलाइट युवा क्लब भिड्ने भएका छन् ।
धनगढी — धनगढी रंगशालामा सञ्चालन भइरहेको एनआरएनए छैटौं फारवेस्ट पशुपति कप–२०८० को उपाधिका लागि साविक विजेता स्टार सिटी युवा क्लब र इलाइट युवा क्लब भिड्ने भएका छन् । फारवेस्ट पशुपति युवा क्लबको आयोजनामा भइरहेको प्रतियोगिताको बिहीबार भएका सेमिफाइनल खेलमा जित हात पार्दै साविक विजेता स्टार सिटी र पहिलो सहभागिता जनाएको इलाइट उपाधिका लागि भिड्ने भएका हुन् । बिहीबारको पहिलो सेमिफाइनल खेलमा स्टार सिटी युवा क्लबले बीएस– १५ स्पोर्ट्स एकेडेमीलाई ६–२ ले हराउँदै लगातार दोस्रो पटक उपाधिनजिक पुगेको हो । पहिलो हाफमा बराबरी खेलेका दुवै टोलीले खेलमा भएका सबै ८ गोल दोस्रो हाफमा भएका हुन् । स्टार सिटीको जितमा कप्तान कुवेरसिंहले ह्याट्रिक गरे । दोस्रो हाफको ११औं मिनेटमा आफ्नो टिमका लागि खाता खोलेका कप्तान कुवेरले २१औं मिनेटमा दोस्रो तथा २९औं मिनेटमा तेस्रो गोल गर्दै ह्याट्रिक पूरा गरे । स्टार सिटीका लागि प्रदीप लामाले दुई गोल गर्दा विनोद केवतले एक गोल गरे । प्रदीपले दोस्रो हाफको १५औं र ३२औं मिनेटमा गोल गरे । विनोदले भने खेलको ४१ औं मिनेटमा गोल गरे । बीएस–१५ स्पोर्ट्स एकेडेमीका लागि विदेशी खेलाडीद्वय गुइलामे डिनले दोस्रो हाफको ४०औं मिनेट र ग्लोरीले अतिरिक्त समयमा गोल गरे । प्रतियोगिताको दोस्रो ह्याट्रिक सहित हालसम्म ४ गोल गर्दै सर्वाधिक गोलकर्ताको रुपमा रहेका स्टार सिटीका कुवेरसिंह खेलको म्यान अफ द म्याच बने । उनले ५ हजार पुस्कार राशी सहित ट्रफी पाएका छन् । बिहीबारकै दोस्रो सेमिफाइनल खेलमा आयोजक फारवेष्ट पशुपति युवा क्लबलाई स्तब्ध पार्दै पहिलो पटक प्रतियोगिता खेलिरहेको इलाइट युवा क्लबले प्रतियोगिताको फाइनलमा स्थान बनाएको छ । इलाइटले फारवेस्ट पशुपतिलाई ३–० ले हराएको हो । इलाइटका लागि विनोद केसी, भूपेन्द्र शाही र योहन्ना चौधरीले एक–एक गोल गरे ।पहिलो हाफको १३औं मिनेटमा गोल गर्दै विनोदले इलाइटलाई अग्रता दिलाए । पहिलो हाफमा १–० ले अगाडि रहेको इलाइटले दोस्रो हाफमा थप गोल थप्यो । दोस्रो हाफको ८औं मिनेटमा भूपेन्द्र र ३४औं मिनेटमा योहन्नाले गोल गरे । खेलमा उत्कृष्ट प्रदर्शन गरेका इलाइटका भूपेन्द्र शाही खेलको म्यान अफ द म्याचसमेत बने । उनले ५ हजार पुरस्कार राशिसहित ट्रफी पाएका छन् ।पुस ६ गतेदेखि सुरु भएको प्रतियोगिताका विजेताले पाँच लाख र उपविजेताले २ लाख पाउने छन् । प्रतियोगिताको उत्कृष्ट खेलाडीलाई २५ हजार तथा विभिन्न विधाका उत्कृष्टले १५–१५ हजार रुपैयाँ पुरस्कार पाउने आयोजक फारवेस्ट पशुपति युवा क्लबका अध्यक्ष खेम रावतले बताए । प्रत्येक खेलको म्यान अफ द म्याचले पाँच हजार नगद पाउने छन् । प्रतियोगिताको मुख्य प्रवर्द्धकमा सुदूरपश्चिम प्रदेश खेलकुद परिषद् रहेको छ भने मुख्य प्रायोजकमा एनआरएनए रहेको छ । 